- Hindi News
- National
- अवैध रेत उत्खनन करने वालों के खिलाफ होगी कड़ी कार्रवाई, पंचायत ने प्रस्ताव पारित किया
अवैध रेत उत्खनन करने वालों के खिलाफ होगी कड़ी कार्रवाई, पंचायत ने प्रस्ताव पारित किया
भास्कर न्यूज | भानुप्रतापपुर
अंचल में अवैध रेत उत्खनन करने वाले माफियाओं के खिलाफ अब कड़ी कार्रवाई की जाएगी। ग्राम पंचायत नारायणपुर में मंगलवार को हुई पंचायतों की बैठक में क्षेत्र में अवैध रूप से हो रहे रेत उत्खनन पर रोक लगाने चर्चा की गई। बैठक में सर्वसम्मति से रेत उत्खनन करने वाले माफियाओं पर कड़ी कार्रवाई करने प्रस्ताव पारित किया गया। शासन-प्रशासन से अवैध रूप से हो रहे उत्खनन पर रोक लगाने की मांग भी की ।
सरपंच जयसिंह नरेटी ने बताया बिना पंचायत की अनुमति से पंचायत क्षेत्र के अंर्तगत अवैध रूप से कर रहे रेत, मुरम व गिट्टी माफियाओं को कई बार मना किया गया। इसके बावजूद भी माफिया अपना रवैया नहीं बदल रहे हैं। इसके कारण ग्राम पंचायत द्वारा बैठक कर समस्या के निवारण के लिए प्रस्ताव पारित किया गया। अवैध उत्खनन में लगे बिना नंबर के ट्रेक्टरों द्वारा रोड में लगातार आवाजाही बनी हुई है। इसके चलते रोड जर्जर हो गई है, जिससे ग्रामीणों को आने जाने में असुविधा होती है। पंचायत भवन में अवैध उत्खनन के खिलाफ प्रस्ताव पारित कर प्रतिनिधियों ने मौके का अवलोकन किया। इस दौरान भी कई ट्रेक्टर रेत परिवहन में लगे मिले। पंचायत प्रतिनिधियों को देखकर टे्रक्टर चालक इधर उधर भागने लगे थे। इस बार सरपंच और अन्य प्रतिनिधियों ने बुलाकर चेतावनी देकर छोड़ दिया। बैठक में उपसरपंच सुशीला खार्पडे, सचिव तुलसी यदु, वार्ड पंच मोहसिन खान, महेश पटेल, सुरेश नरेटी, कंदर तारम, उतरा निर्मलकर ग्रामीण उपस्थित थे।
पकड़े गए तो होगी कार्रवाई
बिना अनुमति अवैध रूप से रेत, मुरूम, गिटटी का उत्खनन किया जा रहा है। पंचायत के मना करने के बाद भी नहीं मान रहे हैं। इसके लिए ग्राम पंचायत द्वारा प्रस्ताव पारित किया गया है। इसके बाद उत्खनन करते पाया गया तो कड़ी कार्रवाई की जाएगी। जयसिंह नरेटी, सरपंच पंचायत नारायणपुर
अवलोकन के दौरान मिले अवैध रेत उत्खनन करते कई टैक्टर।
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva hin_Deva mag_Deva